Arriba a Burjassot l’espectacle per a tota la família “Brodway Kids”
2025-07-24

Octubre arriba amb força a Burjassot culturalment parlant. A les activitats gratuïtes programades per les Biblioteques Municipals s’uneix un dels espectacles més divertits i entretinguts del panorama nacional: “Brodway Kids” que, pensat per a tota la família, arribarà a l’Auditori de la Casa de Cultura, gratuïtament, el dissabte 7 d’octubre, a les 18.00 hores.

Aquest genial musical infantil, produït per Saga Producciones, dins de la programació de la Regidoria de Cultura i Joventut de l’Ajuntament de Burjassot, dirigida per Javier Naharros, fa un apassionant viatge pels grans musicals de la història. Els més menuts podran cantar les seues cançons favorites, des de l’actual “Encanto” fins a “La Sirenita”, “Aladdin” o “Frozen”, i conéixer grans clàssics musicals com a “Sonrisas y lágrimas” o “El fantasma de la ópera” que, amb seguretat, seran molt coneguts pels pares i mares.

El musical arribarà amb veus espectaculars, i piano en directe, per a gaudir d’una experiència inoblidable on tots els presents aprendran “que el teatre et dona la llibertat de ser qui tu vulgues ser. Una forma meravellosa de descobrir un nou món: el teatre musical”, han assenyalat des de la companyia.

Una oportunitat única de gaudir de la cultura en família sense gastar-se un sol euro i sense eixir de Burjassot.